इलेक्ट्रॉन, प्रोटॉन आदि मूलभूत कणों को पहले बिंदु सदृश पदार्थ समझा जाता था लेकिन अब माना जा रहा है कि मूलभूत कण तंतु (डोरी, रस्सी) की तरह हैं और ब्रह्मांड तंतुओं/तंत्रियों से भरा पड़ा है। ये ऊर्जा के कांपते, हिचकोले खाते धागे हैं अर्थात् इनमंें स्पंदन होता है और स्पंदन की विभिन्न अवस्थाओं से इलेक्ट्रॉन और क्वार्क आदि की व्याख्या की जा सकती है। यह उत्साहजनक है कि स्ट्रिंग सिद्धांत से जिस एक स्पंदन की गणना की गई थी, वह गुरुत्वाकर्षण से उपजी पाई गई, फलतः पहली बार गुरुत्वाकर्षण को क्वांटम बल के बराबर और संयुक्त पाया गया। स्ट्रिंग सिद्धांत के अनुसार सभी क्रियाएं या तो स्ट्रिंगों के टूटने से होती हैं अथवा उनके संयुक्त होने से और इससे पदार्थों की प्रकृति को समझना कहीं सरल है।